钦定古今图书集成/明伦汇编/官常典/第741卷 > 钱𬭚 唐一岑
## 钦定古今图书集成/明伦汇编/官常典/第741卷 > 钱𬭚 唐一岑

按《明外史忠义传》：“𬭚字鸣叔，钟祥人。嘉靖二十九年
进士，除江阴知县。时倭寇初炽，𬭚至即缮城濬濠，为
守御计。三十三年，倭寇果入犯，乡民欲奔入城者万
计，兵使王崇古不纳，𬭚曰：‘守城以为民耳，远迩皆吾
民，民死不救，守此空城奚为’？遂开门纵入，而身自搏
战于斜桥，三战却之。明年六月，倭复进据蔡泾闸，分”
众犯塘头𬭚。城上见贼刈稻，急提狼兵出击，战于九
里山。时已薄暮，雷雨大作，贼伏四起，狼兵悉奔，𬭚率
民兵力战，尽死于贼。同时唐一岑为崇明知县，县建
新城成，一岑决计徙居，为千户富才、翟钦所沮。未几，
倭寇突入，一岑且战且詈，诸梗议者，遂为乱军所杀，
以阵亡闻。久之，其事始白。与𬭚并赠光禄少卿，建祠
致祀。𬭚世荫锦衣百户，一岑荫国子生。